Irene Simonsen (V), 2005-03-04:
Dette lovforslag, L 78, er også en genfremsættelse, men det har dog ikke været førstebehandlet.
Derfor vil jeg bruge lidt mere tid, end jeg har brugt på de tidligere forslag, nemlig på at gennemgå, hvad indholdet af lovforslaget er.
Bl.a. ligger der som punkt 1 en skærpelse af strafniveauet for udlændinge, der arbejder ulovligt.
Det vil betyde, at straffen for en udlænding, der bl.a. under asylfasen tager ulovligt arbejde i Danmark, vil blive skærpet, således at udlændingen først opnår en ubegrænset opholdstilladelse efter 10 år og ved gentagelsestilfælde 15 år, hvor den normale procedure i dag er, at man, hvis man har realiseret hele integrationspotentialet og har opfyldt de ting, der ligger i integrationslovgivningen, vil kunne opnå en varig opholdstilladelse efter 7 år.
Man får altså 3 år oveni, hvis man har haft ulovlig beskæftigelse.
Det er også sådan, at personer, der forsætligt har hjulpet udlændingen til det her lovbrud ved at bistå den pågældende med arbejde her i landet uden tilladelse, straffes med bøde eller fængsel op til 2 år.
Det betyder også en skærpelse af straffen for dem, der hjælper dem.
Det andet punkt, som vi også går ind og kigger på i det her lovforslag, er ændringen af den meget omdiskuterede madkasseordning.
Madkasseordningen har været under diskussion adskillige gange i de forløbne år.
Det er noget, der har kørt i pressen utrolig mange gange, synes jeg, hvor jeg selv har deltaget i debatter på vegne af Venstre, og hvor jeg synes, at der har været stor misforståelse med hensyn til, hvem det er, der er underlagt en madkasseordning.
Der står, at der ikke anvendes motivationsfremmende foranstaltninger i de tilfælde, hvor der er generelle forhindringer for udsendelse af en udlænding til dennes hjemland eller tidligere opholdsland, dvs. hindringer, der ikke relaterer sig til udlændingens egne behov, f.eks. at hjemlandet nægter at tilbagetage egne statsborgere, og hvor politiet ikke kan anvise udlændingen en frivillig hjemsendelsesrute.
Det vil sige, at de, som står i en situation, hvor de ikke har en mulighed for at komme hjem, hvor politiet ikke kan anvise dem en rute, altså ikke bliver sat på en madkasseordning.
Det synes jeg er væsentligt at få pointeret her, for jeg har hos visse partier hørt, at debatten her er drejet hen imod at gå på, at man, hvis man ikke har muligheden for at vende hjem, alligevel kommer på en madkasseordning.
Madkasseordningen ændres fra, at der udleveres i naturalier, til, at der udbetales et kontant beløb, sådan at den enkelte familie kan købe madvarer og andre fornødenheder efter familiens behov.
Derudover sikres det, at børnene i familien stadig væk får den ekstra børnepakke, og at den ikke mere er afhængig af barnets alder, men kan gives til alle børn.
Det er vigtigt at pointere, for her har der også kørt en heftig debat.
Det vil sige, at den ekstra børnepakke, der tilgodeser børnenes behov, altså også kan udleveres til børn under 7 år.
Der bliver som tredje punkt i det her en styrkelse af oplysningsgrundlaget i sager om opholdstilladelse af helbredsmæssige årsager.
Integrationsministeriet skal fremover uden udlændingens samtykke kunne indhente allerede foreliggende helbredsoplysninger udarbejdet af Dansk Røde Kors på asylcentret i sager om humanitær opholdstilladelse.
Derudover sikres det, at det er personer med lægefaglig baggrund, der skal forestå undersøgelsen, og at det er de lægefagligt uddannede personers attester, der ligger til grund for afgørelsen om den enkelte udlændings helbredstilstand.
Som fjerde punkt bliver der en præcisering af Flygtningenævnets uafhængighed.
Det er en imødekommelse af den teoretiske kritik, som Europarådets menneskerettighedskommissær har fremsat.
Hvad angår det femte punkt, har der også været en kritik fra menneskerettighedskommissæren af dansk retstradition i forbindelse med familiesammenføring.
Kritikken er også her rent teoretisk.
Den kritik har ministeren også valgt at imødekomme, og derfor fremhæves det nu, at der ved afgørelsen af konkrete sager skal tages højde for hensynet til familiens enhed, hvilket i øvrigt har været praksis, men åbenbart ikke tydeligt nok er fremgået af loven.
Endelig indeholder lovforslaget et godt initiativ, som er en del af en aftale med Dansk Folkeparti.
Formuebeløbet, som den frivilligt hjemvendte må have, fordobles, samtidig med at aldersgrænsen for den personkreds, der kan få støtte, nedsættes.
Venstre tilslutter sig alle elementer i det her lovforslag.